ไม่สนม็อบต้านปธ.บอร์ดยันตั้งผอ.ออมสิน
บอร์ดออมสินยันสรรหา ผอ.ใหม่โปร่งใส ไม่สนม็อบต้าน
4 พ.ย. 2557

บอร์ดออมสินยันสรรหา ผอ.ใหม่โปร่งใส ไม่สนม็อบต้าน
นายสมชัย สัจจพงษ์ อธิบดีกรมศุลกากร ในฐานะประธานคณะกรรมการธนาคารออมสิน เปิดเผยถึงกรณีที่มีพนักงานประท้วงการสรรหาผู้อำนวยการธนาคารออมสินคนใหม่ ภายหลังนายชาติชาย พยุหนาวีชัย รองกรรมการผู้จัดการ ธนาคารกสิกรไทย ได้รับเลือก ว่า ยืนยันว่าการสรรหาไม่มีการแทรกแซง เป็นไปตามระเบียบและกฎเกณฑ์อย่างโปร่งใส ได้ผลเป็นเอกฉันท์ ซึ่งการประท้วงเป็นเรื่องปกติ โดยขั้นตอนจากนี้คือการรอทำสัญญา และพิจารณาผลตอบแทนที่เหมาะสม
นายสมชัย ระบุด้วยว่า การติดป้ายแสดงความไม่พอใจหรือการกล่าวหาคณะกรรมการที่ธนาคารออมสิน สำนักงานใหญ่นั้น ควรใช้คำสุภาพ และระมัดระวัง พร้อมยืนยันว่าคณะกรรมการสรรหาต้องเลือกสิ่งที่ดีที่สุด และเหมาะสมกว่าคนที่กลุ่มผู้ประท้วงสนับสนุน โดยนายชาติชาย มีวิสัยทัศน์และภาวะความเป็นผู้นำ และได้คะแนนประเมินสูงกว่าเล็กน้อย
ด้าน นายสาธิต รังคสิริ ผู้ตรวจราชการกระทรวงการคลัง ในฐานะประธานสรรหา กล่าวว่า ประสบการณ์การทำงานจากภาคเอกชนของนายชาติชาย จะเป็นประโยชน์ต่อธนาคารออมสินได้ ไม่ใช่คนในองค์กรเพียงอย่างเดียวที่มีความสามารถ จนบุคคลนอกองค์กรทำหน้าที่ไม่ได้